Sigana mar 71: Nyasaye Singo ne Ji Paradis
MANI en picha mar paradis, machalo gi paradis ma ne Nyasaye onyiso janabi mare Isaiah. Isaiah ne odak bang’ tho Jona.
Paradis en “puodho” kata kama olos maber mopidhie mauwa gi yien. Be mani paroni gimoro ma waseneno ei bugni? Onenore mana kaka puodho majaber ma ne Jehova Nyasaye oloso ni Adam gi Hawa, donge? Be piny mangima nobed paradis chieng’ moro?
Jehova ne onyiso janabi mare Isaiah ni mondo ondik weche manyiso paradis mabiro ne oganda Nyasaye. Ne owacho niya: ‘Ondieg sidhe nodag gi kuwe kaachiel gi rombe. Nyiroye kod nyithind sibuor nochiem kaachiel, kendo noritgi gi nyithindo matindo. Kata mana nyathi ok nohinyre, kata obedo ni otugo machiegni gi thuond rai.’
Ji mang’eny biro wacho ni: ‘Mani ok nyal timore. Piny osebedo gi chandruok kuom kinde duto, kendo chandruok biro siko.’ Kata kamano, par ane wachni: En kar dak machalo nade ma ne Nyasaye omiyo Adam gi Hawa?
Nyasaye ne oketo Adam gi Hawa e paradis. En mana nikech ok ne giwinjo chik Nyasaye, e momiyo ne gilalo kar dak margi maber, ma giti kendo githo. Nyasaye singo ni obiro miyo jogo mohere, mana gigo ma Adam gi Hawa ne olalo.
E paradis mabiro, onge gima nohiny kata ketho gimoro. Kuwe mar adier nobedie. Ji duto nobed gi ngima ma onge tuoche, kendo ka gimor. Piny nobed mana kaka ne Nyasaye dwaro ni mondo obedi e kinde mokwongo. Kata kamano, wabiro puonjore bang’e kaka Nyasaye biro timo mani.
Isaiah 11:6-9; Fweny 21:3, 4.
Penjo
- Isaiah ne en ng’a, ne odak e kinde mage, to ang’o ma Jehova ne onyise?
- Tiend “paradis” en ang’o, to wachno paroni ang’o?
- Ang’o ma ne Jehova onyiso Isaiah mondo ondik e wi Paradis manyien?
- Ang’o momiyo Adam gi Hawa ne olalo dalagi majaber?
- Ang’o ma Jehova singo ne jogo mohere?
Penjo mamoko
- Som Isaiah 11:6-9.
Wach Nyasaye nyiso nade kuwe manobedie e kind le gi dhano e piny manyien? (Zab. 148:10, 13; Isa. 65:25; Ezek. 34:25)
Weche ma ne Isaiah okoro timore ndalogi e kind oganda Jehova nade? (Rumi 12:2; Efes. 4:23, 24)
Ng’ano monego omi pak nikech jogo ma loko kitgi maricho ma gibed jo mabeyo e ndalogi koda e piny manyien? (Isa. 48:17, 18; Gal. 5:22, 23; Fili. 4:7)
- Som Fweny 21:3, 4.
Ndiko nyiso nade ni Nyasaye dak gi dhano e yor ranyisi, to ok ni obet e piny? (Lawi 26:11, 12; 2 Weche 6:18; Isa. 66:1; Fwe. 21:2, 3, 22-24)
Gin pi wang’ kod rem machalo nade mibiro tieko? (Luka 8:49-52; Rumi 8:21, 22; Fwe. 21:4)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn